******

***РЕПУБЛИКА СРБИЈА***

***ОПШТИНА РАЖАЊ***

***СКУПШТИНА ОПШТИНЕ***

***Број: 110-135/22-11***

***Датум: 02.09.2022. године***

***Р А Ж А Њ***

**ЈАВНИ ПОЗИВ**

**ЗА ДОСТАВЉАЊЕ ПРЕДЛОГА ЗА ДОДЕЛУ ПРИЗНАЊА ОПШТИНЕ РАЖАЊ ПОВОДОМ 13. ОКТОБРА – ДАНА ОПШТИНЕ РАЖАЊ**

Полазећи од потребе да се друштвено верификују постигнути резултати и успеси у разним областима друштвеног живота, да се негују и подстичу креативне вредности и стваралачки потенцијал посебно младих, да се укаже заслужено признање правним лицима и грађанима који су својим деловањем допринели укупном развоју општине Ражањ, поштујући слободарске традиције народа овог краја и друштвено признате моралне критеријуме, Скупштина општине Ражањ је донела Одлуку о наградама и признањима општине Ражањ („Службени лист“ општине Ражањ број 12/18 и 10/21) којом је установила признања општине Ражањ и то:

***Повеља општине Ражањ*** је највише признање које се додељује грађанима-држављанима Републике Србије, са пребивалиштем на територији општине Ражањ, односно правним лицима са седиштем на територији општине Ражањ, која су својим животом и радом постигли врхунске резултате у области привреде, пољопривреде, предузетништва,науке и технологије, заштите животне средине, здравства, образовања, културе и уметности, физичке културе и спорта, хуманитарног рада, управе, одбране и безбедности, месне и локалне самоуправе и другим областима друштвеног живота и тиме допринели укупном развоју општине Ражањ.

Повеља општине Ражањ може се доделити и грађанима-држављанима Републике Србије, чије пребивалиште није на територији општине Ражањ, односно правним лицима чије седиште није на територији општине Ражањ, а могу се доделити и страним држављанима, страним предузећима, установама, удружењима грађана или организацијама, ако су резултати њиховог рада и стваралаштва од великог значаја за развој општине Ражањ или имају шири друштвени значај.

Признање се израђује у форми свечаног писаног акта.

У једној календарској години додељује се највише једна Повеља општине Ражањ физичком лицу и највише једна Повеља општине Ражањ правном лицу.

Повеља општине Ражањ се истом лицу може доделити само једном.

***Плакета општине Ражањ*** је специјално признање које се додељује грађанима са пребивалиштем на територији општине Ражањ, односно правним лицима са седиштем на територији општине Ражањ, за изузетан подстицај расту и развоју привреде и друштва општине, за посебан допринос на афирмацији општине Ражањ, као и за достигнућа која представљају трајну вредност за општину Ражањ.

Плакета општине Ражањ може се доделити и грађанима који немају пребивалиште на територији општине Ражањ, правним лицима чије седиште није на територији општине Ражањ, као и страним држављанима, страним предузећима, установама, удружењима грађана или организацијама, ако су резултати њиховог рада и стваралаштва од великог значаја за развој општине Ражањ или имају шири друштвени значај.

Признање се састоји од четвороугаоне плакете са рељефним приказом грба и текста.

***Признање почасни грађанин општине Ражањ*** додељује се као највиша лична почаст и израз посебног поштовања грађанима општине Ражањ чији су рад и достигнућа од посебног значаја за општину Ражањ.

Звање почасног грађанина може се доделити грађанима који нису житељи општине Ражањ као и страним држављанима.

Признање се састоји од свечаног писаног акта и значке.

***Признање заслужни грађанин општине Ражањ*** додељује се грађанима општине Ражањ за учињена хумана дела, за дугогодишњи рад и остварења у области научно-истраживачког рада, здравства, просвете, културе, уметности, физичке културе, спорта, производног рада и другим областима друштвеног и јавног живота, који су од изузетног значаја и представљају трајну вредност за општину Ражањ.

Признање заслужни грађанин општине Ражањ може се доделити и грађанима који немају пребивалиште на територији општине Ражањ, као и страним држављанима, уколико је њихов допринос од изузетног значаја за општину Ражањ.

Признање се састоји од свечаног писаног акта и значке.

У једној години могу се доделити највише три признања заслужни грађанин.

Награда се додељује само једном.

Право предлагања кандидата за признања имају сва правна и физичка лица, која испуњавају услове прописане Одлуком.

Предлог се доставља у писаној форми са образложењем и садржи податке о кандидату, с навођењем адресе становања за физичка лица и адресе седишта за правна лица, податке о делу које се предлаже и резултате кандидата.

Уз предлог се доставља и дело које се предлаже или оверена фотокопија одговарајуће документације, ако по природи ствари дело није могуће доставити, која се после одлучивања о признању не враћа предлагачу.

***Предлози се достављају Комисији за административна питања, представке и жалбе Скупштине општине Ражањ, до понедељка 26.септембра 2022. године.***

Одлуку о додели признања доноси Скупштина општине Ражањ.

***СЕКРЕТАР СО-Е***

***Звездана Бркић, с.р.***